b'\n_START_ARTICLE_\nEpigenetika\n_START_PARAGRAPH_\nEpigenetika (epi- pomeni zunaj) je podro\xc4\x8dje molekularne biologije, ki preu\xc4\x8duje spremembe v izra\xc5\xbeanju genov organizma, ki niso povezane s spremembami v zaporedju DNK. Predstavlja spoznanje, da lahko na izra\xc5\xbeanje genov vplivajo tudi dejavniki okolja, ne da bi se pri tem moral spremeniti zapis DNK. Gre za kemi\xc4\x8dno modifikacijo molekule DNK, ki se lahko v dolo\xc4\x8denih primerih tudi deduje._NEWLINE_Epigenetika se ve\xc4\x8dinoma ukvarja z molekulami, ki se ve\xc5\xbeejo na dolo\xc4\x8den odsek DNK in s tem povzro\xc4\x8dijo\xc2\xa0\xc2\xbbvklop\xc2\xab\xc2\xa0ali\xc2\xa0\xc2\xbbizklop\xc2\xab\xc2\xa0prepisovanja posameznih genov. To so kemijski dodatki na verigi, med katerimi je najbolj preprosta metilna skupina (en ogljikov in trije vodikovi atomi), ki lahko povzro\xc4\x8di, da se nek zapis gena ne bo prevajal v beljakovine in bo tako neaktiven. Najo\xc4\x8ditnej\xc5\xa1i primer za delovanje tak\xc5\xa1nih molekul je celi\xc4\x8dna diferenciacija. Vse celice ve\xc4\x8dceli\xc4\x8dnega organizma namre\xc4\x8d vsebujejo enak genski zapis, kemijski modifikatorji (npr. hormoni, rastni faktorji ipd.) pa med razvojem povzro\xc4\x8dijo, da se posamezne zarodne celice diferencirajo v specializirane elemente tkiv. Epigenetika je tako eden osnovnih principov biologije evkariontov.'